CELEX: 32017R1343
Language: ro
Date: 2017-07-18 00:00:00
Title: Regulamentul de punere în aplicare (UE) 2017/1343 al Comisiei din 18 iulie 2017 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun

19.7.2017   
            
            
               RO
            
            
               Jurnalul Oficial al Uniunii Europene
            
            
               L 186/1
            
         REGULAMENTUL DE PUNERE ÎN APLICARE (UE) 2017/1343 AL COMISIEI
   din 18 iulie 2017
   de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (e),
   întrucât:
   
               (1)
            
            
               Regulamentul (CEE) nr. 2658/87 a stabilit o nomenclatură a mărfurilor (denumită în continuare „Nomenclatura combinată” sau „NC”), care figurează în anexa I la regulamentul menționat.
            
         
               (2)
            
            
               În interesul securității juridice, trebuie să se clarifice clasificarea capsulelor, tabletelor, pastilelor și pilulelor produse din făină, crupe, griș, amidon sau extracte de malț de la poziția 1901 sau din produsele de la pozițiile 0401 până la 0404, destinate utilizării ca suplimente alimentare.
            
         
               (3)
            
            
               Potrivit hotărârii pronunțate de Curtea de Justiție a Uniunii Europene în cauzele conexate C-410/08-C-412/08 (2), preparatele alimentare comestibile destinate utilizării ca suplimente alimentare, având ca ingredient principal uleiul vegetal sau animal cu un adaos de vitamine și prezentate în doze măsurate (capsule), se clasifică la poziția 2106 („Preparate alimentare nedenumite și necuprinse în altă parte”).
            
         
               (4)
            
            
               În această hotărâre, Curtea de Justiție a precizat că, în cazul produselor respective, forma de prezentare (adică în capsulă) este un element determinant care indică funcția acestora ca supliment alimentar, deoarece determină dozajul preparatelor alimentare, felul în care ele sunt absorbite și locul în care se consideră că devin active. Prin urmare, ambii factori (capsula împreună cu conținutul suplimentului alimentar) determină utilizarea și caracterul respectivelor mărfuri.
            
         
               (5)
            
            
               Notele explicative ale Sistemului Armonizat referitoare la poziția 2106 precizează că această poziție cuprinde preparatele denumite frecvent „suplimente alimentare”, care conțin adaos de vitamine și uneori cantități foarte mici de compuși ai fierului și care sunt puse în ambalaje ce indică faptul că sunt destinate menținerii sănătății în general sau a stării de bine.
            
         
               (6)
            
            
               Suplimentele alimentare obținute din făină, crupe, griș, amidon sau extracte de malț de la poziția 1901 sau din produsele de la pozițiile 0401 până la 0404, prezentate în doze măsurate de tipul capsulelor, tabletelor, pastilelor și pilulelor, nu sunt incluse la poziția 1901 pentru că forma lor specifică de prezentare indică utilizarea acestora ca suplimente alimentare. Suplimentele alimentare sunt un tip foarte specific de preparate alimentare, fiind menționate doar în notele explicative ale Sistemului armonizat de la poziția 2106 și fiind, în general, prezentate în doze măsurate. Prin urmare, preparatele alimentare destinate utilizării ca suplimente alimentare, prezentate în doze măsurate și obținute din făină, crupe, griș, amidon sau extracte de malț de la poziția 1901 sau din produsele de la pozițiile 0401 până la 0404, nu pot îndeplini cerințele poziției 1901 și trebuie clasificate la poziția 2106.
            
         
               (7)
            
            
               Din motive de securitate juridică, dispozițiile Nomenclaturii combinate ar trebui să reflecte jurisprudența menționată anterior. Acest deziderat a fost parțial atins prin introducerea notei complementare 5 de la capitolul 21 în Regulamentul de punere în aplicare (UE) nr. 698/2013 al Comisiei (3). Din motive de coerență și uniformitate cu această măsură anterioară, ar trebui să se introducă o notă complementară echivalentă și în capitolul 19.
            
         
               (8)
            
            
               Ar trebui deci adăugată o nouă notă complementară în capitolul 19 din partea a doua a Nomenclaturii combinate, pentru a se asigura interpretarea sa uniformă în întreaga Uniune.
            
         
               (9)
            
            
               Prin urmare, Regulamentul (CEE) nr. 2658/87 ar trebui modificat în consecință.
            
         
               (10)
            
            
               Măsurile prevăzute de prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   În capitolul 19 din partea a doua a Nomenclaturii combinate stabilite în anexa I la Regulamentul (CEE) nr. 2658/87 se adaugă următoarea notă complementară 4:
   
      
                  
                     „4.
                  
               
               
                  Se exclude clasificarea la poziția 1901 a preparatelor alimentare obținute din făină, crupe, griș, amidon sau extracte de malț de la poziția 1901 sau din produsele de la pozițiile 0401 până la 0404, prezentate în doze măsurate de tipul capsulelor, tabletelor, pastilelor și pilulelor, destinate utilizării ca suplimente alimentare. Caracterul esențial al unui supliment alimentar nu este dat doar de ingredientele sale, ci și de forma sa specifică de prezentare care îi indică funcția de supliment alimentar, pentru că determină dozajul, modul de absorbție și locul în care se consideră că devine activ. Aceste preparate alimentare se clasifică la poziția 2106 în măsura în care nu sunt specificate sau cuprinse în altă parte.”
               
            
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 iulie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 256, 7.9.1987, p. 1.
   
      (2)  Hotărârea Curții din 17 decembrie 2009, Swiss Caps AG, cauzele conexate C-410/08 până la C-412/08, ECLI:EU:C:2009:794.
   
      (3)  Regulamentul de punere în aplicare (UE) nr. 698/2013 al Comisiei din 19 iulie 2013 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun (JO L 198, 23.7.2013, p. 35).